AARHUS: To bilbrande lørdag aften og søndag nat i det vestlige Aarhus endte med at sprede sig til adskillige andre parkerede biler, hvoraf flere udbrændte.

Første brand blev anmeldt lørdag cirka klokken 23.40. Her lød meldingen, at der var brand i en bil på Sandkåsvej i Århus V.

Bilen der var i brand udbrændte. Samtidig forårsagede bilbranden desuden skader på mindst to-tre andre biler, der holdt parkeret ved siden af.

Cirka en timer senere - natten til søndag klokken 00.50 - var den så gal igen. Her lød anmeldelsen på en bil i brand på Langkærvej i Tilst.

- Bilbranden spredte sig til flere andre parkerede biler, hvoraf mindst fem udbrændte, fortæller vagtchef Peter Hunniche hos Østjyllands Politi til Århus Stiftstidende.

Andre parkerede biler blev derudover brandskadede. Det drejer sig om mindst seks biler, men da branden fandt sted om natten, kan dagslyset godt afsløre endnu flere biler med skader, vurderer vagtchefen.